Il-Prinċep William appella lid-dinja biex tappoġġja l-isforzi għall-waqfien tal-kummerċ illegali tal-annimali protetti. Huwa kien qed jindirizza l-ftuħ ta’ konferenza fil-Mużew tal-Istorja Naturali f’Londra dwar is-suġġett. Il-Gvern Ingliż, li qed jorganiżża l-konferenza, jistma’ li dan it-tip ta’ kummerċ illegali jiġġenera mal-$10 biljun. Din il-konferenza għandha l-għan li ssaħħaħ l-infurzar tal-liġi, tnaqqas it-talba għal prodotti minn annimali protetti u tappoġġja l-iżvilupp sostenibbli tal-komunitajiet li huma nvoluti f’dan it-tip ta’ kummerċ. Fil-mira għall-akbar protezzjoni hemm l-iljunfanti, r-rinoċeronti u t-tigri. Qarn ta’ rinoċeronte illum sar jiswa aktar mid-deheb u l-platinum bir-riżultat li l-kaċċaturi qed joqtlu rinoċeronte kull 10 siegħat. Missier il-Prinċep William u eredi għat-tron Inġliż, il-Prinċep Charles, ingħaqad ma’ ibnu aktar kmieni din il-ġimgħa f’filmat li fih qed jappellaw lid-dinja biex tappoġġja l-isforzi għall-waqfien tal-kummerċ illegali tal-annimali protetti. Fil-filmat twil disa’ minuti, il-Prinċep William u l-Prinċep Charles jitkellmu bl-Għarbi, bil-Vjetnamiż, bis-Swaħili, bl-Ispanjol u biċ-Ċiniż bil-għan li jwasslu l-messaġġ lil kemm jistgħu nies madwar id-dinja.